Fullrate-stifter vil levere lynhurtigt bredbånd

I løbet af foråret får vi et nyt bredbåndsselskab i Danmark. Fullrate-stifteren Peter Mægbæk har, sammen med to medsammensvorne, stiftet selskabet Fastspeed, der vil levere internetforbindelser på op til 1.000 Mbit/s til danske husstande – og ambitionen er at nå 20.000 kunder i løbet af de første to år.

– Vi ser et stort potentiale i markedet, som det har udviklet sig. Tidligere udfordrere har mistet noget af deres potens, og vi ser stigende priser i markedet efter den seneste konsolidering. Samtidig er DSL-teknologien ved at være forældet, og kunderne efterspørger højere båndbredde og bedre kvalitet – og det er lige præcis det, vi vil levere til det danske marked, siger Peter Mægbæk i en pressemeddelelse.

Bruger kabel-tv og fibernet

Fastspeed vil benytte infrastrukturen på det allerede eksisterende coax- (kabel-tv) og fiber-net og dermed give husstande, der stadig er på nettet via telefonstikket – den såkaldte DSL-teknologi – mulighed for forbindelser på op til 1.000 Mbit/s.

– Bredbåndsforbindelsen er blevet husstandens ’livline’, og det er således også blevet et absolut krav, at forbindelsen er yderst stabil – og med høj hastighed. Det er det, vi har sat os for at levere, udtaler Fastspeeds administrerende direktør Jens Raith.

– Vi vil være danskernes foretrukne bredbåndsleverandør målt på pris, kvalitet og kundeoplevelse.

Firmaet forventer at lancere de første bredbåndsprodukter i løbet af foråret.

Fullrate-stifter vil levere lynhurtigt bredbånd